Pellossa tapahtui torstaiaamuna liikenneonnettomuus, jossa 9-vuotias tyttö loukkaantui vakavasti.

Onnettomuus tapahtui noin kello 8 aamulla, kun tyttö oli matkalla kouluun Pellon keskustassa.

Tyttö oli suojatiellä ylittämässä valtatie 21:tä Pellon kylän eteläpäässä, kun risteävältä tieltä tullut auto törmäsi suojatiellä olleeseen tyttöön.

Pyöränsä kanssa liikenteessä olleen tytön epäillään raahautuneen auton keulassa noin sadan metrin matkan.

- Pyörä on mahdollisesti mennyt vielä pidemmän matkan auton keulassa, se löytyi muutaman sadan metrin päästä, tutkinnanjohtaja Janne Koskela Lapin poliisilaitokselta kertoo.

Sivullinen löysi vakavasti loukkaantuneen tytön kolaripaikalta. Poliisin mukaan tyttö oli löydettäessä tajuissaan.

Tyttö kuljetettiin lääkintähelikopterilla Lapin keskussairaalaan hoitoon. Viimeisten tietojen mukaan tytön tila on vakaa.

Epäilty tekijä pakeni paikalta eikä häntä ole vielä tavoitettu.

- Oletus on, että kyse on ollut henkilöautosta. Tekijä ei kuitenkaan ole tiedossa, Koskela kertoo.

Kolarille ei ole vielä löytynyt silminnäkijöitä. Henkilöillä, joilla on havaintoja tai vihjeitä tapahtumasta pyydetään ottamaan yhteyttä poliisiin numeroon 0295466156 tai sähköpostiin meri-lappi.tutkinta.lappi@poliisi.fi.

Poliisi tutkii tällä hetkellä asiaa törkeänä liikenneturvallisuuden vaarantamisena, vammantuottamuksena sekä liikennepakona.